Komisijos reglamentas (EB) Nr. 2805/95
1995 m. gruodžio 5 d.
nustatantis eksporto grąžinamąsias išmokas vyno sektoriuje ir panaikinantis Reglamentą (EEB) Nr. 2137/93
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. kovo 16 d. Tarybos reglamentą (EEB) Nr. 822/87 dėl bendro vyno rinkos organizavimo [1] su paskutiniais pakeitimais, padarytais Reglamentu (EEB) Nr. 1544/95 [2], ypač į 55 straipsnio 8 dalį,
kadangi pagal Reglamento (EEB) Nr. 822/87 55 straipsnį siekiant, kad to reglamento 1 straipsnio 2 dalies a, b ir c punktuose išvardyti produktai būtų eksportuojami pasaulio rinkos kainomis ir laikantis susitarimų, sudarytų pagal Sutarties 228 straipsnį, skirtumas tarp tų kainų ir Bendrijos kainų, kiek tai yra būtina, gali būti dengiamas eksporto grąžinamąja išmoka;
kadangi taip pat reikia atsižvelgti į šių produktų kainas, siūlomo eksporto ekonominius aspektus ir tai, kad būtina nesutrikdyti Bendrijos rinkos; kadangi vis dėlto nustatant grąžinamąsias išmokas už likerinius vynus reikėtų atsižvelgti tik į vyno ir misos, naudojamų likerinių vynų gamybai, Bendrijos kainų ir pasaulio rinkos kainų skirtumus, nes nėra užregistruotas šių vynų gamybai naudojamų produktų kainos skirtumas;
kadangi dėl tarptautinės prekybos padėties arba konkrečių reikalavimų, keliamų tam tikrose rinkose, gali prireikti pakeisti grąžinamąją išmoką atsižvelgiant į konkretaus produkto panaudojimą arba išskirtines jo savybes;
kadangi daugiašalių derybų dėl prekybos Urugvajaus raunde sudarytame susitarime dėl žemės ūkio yra numatyti metiniai įsipareigojimai dėl išlaidų eksporto grąžinamosios išmokoms; kadangi Reglamento (EEB) Nr. 822/87 55 straipsnio 7 dalyje nustatyta, kad šie įsipareigojimai turėtų būti vykdomi remiantis išduotomis eksporto licencijomis; kadangi 1995 m. liepos 11 d. Komisijos reglamento (EB) Nr. 1685/95 dėl eksporto licencijų išdavimo vyno sektoriuje susitarimų, iš dalies pakeičiančio Reglamentą (EEB) Nr. 3388/81, nustatančio specialias išsamias importo ir eksporto licencijų taikymo vyno sektoriuje taisykles [3], 3 straipsnio 4 dalyje yra nustatytos tikslios toms priemonėms skirtos taisyklės;
kadangi 1993 m. liepos 28 d. Komisijos reglamentas (EEB) Nr. 2137/93, nustatantis eksporto grąžinamąsias išmokas vyno sektoriuje ir panaikinantis Reglamentą (EEB) Nr. 646/86 [4] su paskutiniais pakeitimais, padarytais Reglamentu (EB) Nr. 582/95 [5], nustato grąžinamosios išmokos už tam tikrus produktus sumą, apskaičiuotą vienam hektolitrui ir alkoholio laipsniui; kadangi alkoholio laipsnį galima nustatyti tik eksportavimo metu analizės sertifikate, paminėtame 1981 m. lapkričio 27 d. Komisijos reglamento (EEB) Nr. 3389/81, nustatančio išsamias eksporto grąžinamųjų išmokų taisykles vyno sektoriuje [6] su paskutiniais pakeitimais, padarytais Reglamentu (EB) Nr. 2730/95 [7], 3 straipsnio 1 dalyje; kadangi dėl to neįmanoma remiantis išduotomis licencijomis įvertinti eksporto išlaidų ir imtis Reglamento (EB) Nr. 1685/95 3 straipsnio 4 dalyje nurodytų priemonių;
kadangi dėl to visų rūšių produktams tame sektoriuje reikia nustatyti eksporto grąžinamosios išmokos sumą už hektolitrą, nepriklausomai nuo jų alkoholio laipsnio; kadangi siekiant aiškumo turėtų būti panaikintas Reglamentas (EEB) Nr. 2137/93, o tam tikros šalys turėtų būti pašalintos iš trečiųjų šalių, kurioms taikomos grąžinamosios išmokos, sąrašo;
kadangi šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (EEB) Nr. 822/87 55 straipsnyje numatytos eksporto grąžinamosios išmokos yra nustatytos šiame priede.
2. Reglamentas (EEB) Nr. 2137/93 panaikinamas.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. gruodžio 5 d.